AaB spiller i aften forårets første Superligakamp. Selvom der resterer 14 kampe derefter, er kravet point.

Stormen med navnet Otto har kurs mod Aalborg, og hele Nordjyllands flagskib AaB er også ude i den værste storm siden 2011. Det mener TV2 Nords sportsreporter, der har dækket AaB intenst fra før flere af spillerne blev født, Mogens Jørgensen. I aften spiller AaB den første af tre skæbnekampe i Superligaen hjemme mod AGF. Herefter hedder modstanderen storklubberne FC København og FC Midtjylland i de næste kampe. Og der skal blæse medvind med mere end Otto-styrke, hvis det skal blive til 9 point i de kampe. Men det er kravet; point, point og point - også i de her tre svære kampe. Ellers er jeg bange for, at AaB blæser ud af ligaen næsten inden, forårssæsonen er begyndt. Slagsmål om tre point Aktuelt er AaB på sølle 14 point - Brøndby, der har oprustet markant, er nærmeste forfølger med 21 point på 10. pladsen. Det er ikke kun Vesttribunen og de godt 11.000 tilskuere - givetvis færre grundet det voldsomme vejr - der skal give AaB medvind. Det skal man håbe Otto også giver. For med den lovede storm og kuling er det nok ikke det polerede fodboldspil, vi kommer til at opleve i aftenens kamp. Nej, det kan blive tilfældigheder og et kraftigt pust fra Otto i ryggen, der kan få alt til at ske i en kamp, hvor der med stor sandsynlighed bliver rigeligt med nærkampe. Leder efter løsninger Som det ser ud, fastholder træner Erik Hamrén det udskældte 4-3-3 system, og det har sandt for dyden ikke set godt ud i træningskampene. Forsvaret har 'sejlet' rundt og foræret mål væk på stribe. Spillerne selv ved godt de ikke har vist prangende spil, selvom de roser deres egen indsats til træning. Og hvad sker der så nu, når det gælder for alvor? AaBs største udfordring er, om spillerene kan stå for presset, hvor alle i Nordjylland taler om nedrykning og AaB’s krise. Senest var der mødt over 1300 mennesker op til pre season-fanarrangement i Aalborg Kongres- og Kulturcenter. Men lige nu er der ikke meget, der indikerer at man har fundet en løsning på de spillemæssige problemer og er klar til at vinde fodboldkampe. Og det er kravet.